

**Gradska tržnica d.o.o., Augusta Šenoe 12, Varaždin –Tel. 042-320-956 / Fax 042-302-902 www.varazdinskiplac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**NAJAVA ZA MEDIJE**

/za objavu odmah/

**S obitelji na plac – još jedno u nizu zanimljivih događanja na varaždinskome placu**

**U subotu, 1. srpnja, osim na Festivalu varaždinskih dvorišta, Varaždinci će se moći dodatno provesti – na varaždinskome placu. Ovoga puta Gradska tržnica organizirala je razonodu za cijelu obitelj u kojoj će ipak najviše uživati oni najmlađi. Očekuju ih kreativne radionice, besplatni 'voćni' facepainting i tematske 'voćne' igre uz animatore. Lokalne udruge pripremit će degustacije ukusnih i zdravih voćnih zalogaja, a članovi KUD-a Elizabeta iz Jalžabeta će zasvirati i zaplesati. Poslijepodne slijedi tradicionalni, 10. po redu Dječji plac – sajam rabljene dječje odjeće i opreme.**

**Varaždin, Gradska tržnica** - ***S obitelji na plac***, naziv je događaja koji će se u **subotu, 1. srpnja** održati na varaždinskome placu.

Već **od 8:30** sati svi će klinci i klinceze moći upoznati sasvim posebne 'voćne' animatore, koji će na kreativnim radionicama s njima izrađivati sezonsko voće i povrće od kartona. Šarenilo malina, ribizla, marelica, bresaka, borovnica, trešnji i višnji oslikat će se i na dječjim licima, jer svi će zainteresirani klinci dobiti besplatan 'voćni' facepainting.

A za mame i tate na tržnici će varaždinske udruge pripremiti gastro kutak gdje će moći kušati domaće zdrave slastice čiji su glavni sastojci sezonski proizvodi s tržnice. Tako će *Žene iz centra svijeta* predstaviti nekoliko vrsta voćnih zlevanki dok će *Oreh* ponuditi štrukle od trešanja i višanja, *Trnovečko srce* raznolike kolače od jabuka, višanja, malina i drugih ljetnih voćnih delicija, a *Udruga žena Kelemen* voćne slastice.

Osim igre i ukusnih zdravih zalogaja, na placu će se moći zaplesati i zapjevati. Ovoga puta za veseli štimung zadužen je *KUD Elizabeta iz Jalžabeta*, čiji će tamburaši i najmlađi plesači pokazati svoje umijeće.

Nakon prijepodnevne uvertire, tijekom poslijepodneva, **od 16:00 sati**, bit će održan 10. po redu **Dječji plac – sajam rabljene dječje odjeće i opreme**, koji tradicionalno okuplja mnogobrojne prodavatelje i kupce. Mnoge se obitelji spremaju na ljetovanje, a ovo je idealno mjesto za nabavku majica, hlačica, haljinica, japanki, luftića, igrački za plažu i sve druge potrebne opreme. Cijene su višestruko niže nego u trgovinama, pa je kupnja rabljenih ali očuvanih stari idealan izbor za sve koji žele uštedjeti.

**Gradska tržnica d.o.o.**

direktor Predrag Ciglar

E: direktor@varazdinskiplac.hr

T: 042.320.956